DA Den Europæiske Unions Tidende CE 70/189

(2004/C 70 E/200)

SKRIFTLIG FORESPØRGSEL E-3003/03

af Marco Pannella (NI), Emma Bonino (NI), Marco Cappato (NI), Gianfranco Dell'Alba (NI), Benedetto Della Vedova (NI), Olivier Dupuis (NI) og Maurizio Turco (NI) til Kommissionen

(14. oktober 2003)

Om: Stadig flere krænkelser af Montagnard-stammens (vietnamesisk højslettebefolkning) grundlæggende menneskerettigheder

— I løbet af de seneste måneder er der forekommet beslaglæggelser af bibler, pryglinger og voldtægter mod Montagnard-kvinder.

— Den 18. august 2003 sendte den vietnamesiske regering major Nguyen Vinh Chinh og 100 soldater til landsbyen Buon Yang Reh i Krong Bong-distriktet i Provinsen Daklak, hvor H'Duen Buondap's hus blev gennemsøgt.

— Der blev konfiskeret bibler, salmebøger og 150 000 VND, og major Vinh Chinh voldtog kvinden H'Duen Buondap's for derefter at fortsætte arbejdet med at gennemsøge hvert eneste hus og gennembanke enhver, som satte sig til modværge.

— I landsbyen Buon Kram i Krong Ana-distriktet i Provinsen Daklak arresterede politiet ligeledes den 18. august 2003 Y-Thiep Enuol, født i 1985, og førte ham til politistationen i Buonmathuot uden siden at oplyse noget om hans situation.

— I landsbyen Buon Cuor Knia i Buon Don-distriktet arresterede major Nguyen den 20. august 2003 Y-Lum Buon Ya, født i 1983, med beskyldning om, at denne bragte mad til en flygtning ved navn Y-Kre Buon Ya, som holdt sig skjult i området.

Kan Kommissionen oplyse

— om den agter at henvende sig til den vietnamesiske regering for at få opklaret årsagerne til arrestationerne af personer tilhørende Montagnard-stammen?

— om den vil lægge pres på de vietnamesiske myndigheder for at få disse til at give inspektører fra UNHCR og andre ngo'er fri adgang til Vietnams centrale højsletter og til de områder, der grænser op til Cambodja?

— om den, hvis den vietnamesiske regering ikke handler som ovenfor nævnt, agter at ophæve den samarbejdsaftale, der er indgået med Vietnam?

Samlet svar

afgivet på Kommissionens vegne af Christopher Patten

på skriftlige forespørgsler E-3001/03, E-3002/03 og E-3003/03

(19. november 2003)

Siden februar 2001, hvor den sociale uro begyndte at brede sig i dele af Vietnams centrale højland, har det været meget vanskeligt at få uafhængige og verificerbare oplysninger om situationen, da udenlandske diplomaters og journalisters adgang til området har været stærkt begrænset. Det er derfor vanskeligt for Kommissionen at få fuldstændige førstehåndsvurderinger af den aktuelle situation i området.

Man kan imidlertid notere sig, at antallet af besøg, som det vietnamesiske udenrigsministerium står for og arrangerer, er steget i løbet af de seneste måneder. Sådanne besøg er blandt andet blevet gennemført af en lokal EU-trojka på arbejdsgruppeniveau i juni 2003 og USA's ambassadør for international religiøs frihed, John Hanford, i oktober 2003. Denne stigning i antallet af besøg tyder på en højere grad af åbenhed fra den vietnamesiske regerings side hvad angår situationen i det centrale højland. Samtidig har regeringen rettet større opmærksomhed mod området og forsøgt at løse nogle af de problemer, som gav anledning til uroen i 2001, såsom dårlige økonomiske udsigter, for stor afhængighed af kaffe som salgsafgrøde og manglende sociale serviceydelser i bl.a. sundheds- og uddannelsessektoren.

Samtidig er der dog til stadighed indløbet rapporter fra troværdige kilder, der tyder på, at de sociale konflikter, der skyldes det øgede immigrationstryk på lokale minoriteter, deres håb om øget anerkendelse af deres særpræg, uoverensstemmelser over jordrettigheder, forskellige trosretninger og ønsker om en form for politisk autonomi for området, ikke er løst. I rapporterne peges også på et stærkt pres på alle former for anderledestænkende i området, hvilket navnlig mærkes af de lokale protestanter, som regeringen mistænker for at støtte oprettelsen af et Degar-hjemland. Selv om regeringen benægter alle disse rapporter, offentliggør den med mellemrum retssager mod medlemmer af etniske minoriteter, der hjælper andre over grænsen til Cambodja, hvilket et tegn på, at utilfredsheden blandt lokale etniske minoriteter består. Der er imidlertid også rapporter om ekstern indblanding i området.

Kommissionen vil fortsat følge situationen i det centrale højland nøje gennem sine delegationer i Vietnam og Cambodja, herunder også ved deltagelse i EU-missioner til området, og tage sine forbehold for situationen op over for de vietnamesiske myndigheder med henblik på at overvåge, at de etniske minoriteters ret til at bevare deres kulturelle identitet og religiøse frihed ikke krænkes. EU har ved gentagne lejligheder givet udtryk for, at menneskerettigheder og demokratisering må udgøre en integreret del af enhver politisk dialog med tredjelande. Disse dialoger berører jævnligt spørgsmålet om fri adgang for FN's højkommissariat for flygtninge (UNHCR) og FN's menneskerettighedsrapportører. Religiøs frihed, der er en af de grundlæggende menneskerettigheder, behandles under EU's politiske dialog og, hvis det skønnes hensigtsmæssigt, henvendelser og offentlige erklæringer samt gennem EU-tiltag i fora, såsom FN's menneskerettighedskommission og det tredje udvalg i FN's generalforsamling. Henvisningen til respekten for menneskerettighederne og demokratiske principper i samarbejdsaftalen mellem EU og Vietnam giver Kommissionen mulighed for at tage menneskerettighedsspørgsmål op i sine bilaterale kontakter med den vietnamesiske regering.

Det skal også bemærkes, at den vietnamesiske regering har udtrykt interesse i at indbyde en delegation fra Parlamentet til et snarligt besøg i landet, hvilket skulle give Parlamentet mulighed for at få et førstehåndsindtryk af situationen.